KKP วิ่งต่อ 2% รับกำไร Q3 โตเกินคาด ทะลุ 2 พันลบ. ดันงวด 9 เดือนแตะ 6.1 พันลบ.
KKP พุ่ง 2% ขานรับกำไรไตรมาส 3/65 โตเกินคาด ทะลุ 2 พันล้านบาท ดันงวด 9 เดือนแตะ 6.1 พันล้านบาท รับรายได้ดอกเบี้ยและรายได้ค่าธรรมเนียมจากธุรกิจการให้สินเชื่อเติบโต
KKP พุ่ง 2% ขานรับกำไรไตรมาส 3/65 โตเกินคาด ทะลุ 2 พันล้านบาท ดันงวด 9 เดือนแตะ 6.1 พันล้านบาท รับรายได้ดอกเบี้ยและรายได้ค่าธรรมเนียมจากธุรกิจการให้สินเชื่อเติบโต
19 ต.ค. 2565

ผู้สื่อข่าวรายงานว่า วันนี้ (19 ต.ค.65) ราคาหุ้น ธนาคารเกียรตินาคินภัทร จำกัด (มหาชน) หรือ KKP ณ เวลา 10:03 น. อยู่ที่ระดับ 72 บาท บวก 1.50 บาท หรือ 2.13% สูงสุดที่ระดับ 72.25 บาท ต่ำสุดที่ระดับ 71.75 บาท ด้วยมูลค่าการซื้อขาย 187.74 ล้านบาท

โดยราคาหุ้น KKP ปรับตัวเพิ่มขึ้นวันนี้ หลังจากรายงานผลการดำเนินงานงวดไตรมาส 3/65 และงวด 9 เดือนแรกของปี 65 ออกมาเติบโตเกินคาด ดังนี้

สำหรับผลประกอบการงวดไตรมาส 3/65 บริษัทมีกำไรสุทธิ อยู่ที่ 2,083 ล้านบาท เพิ่มขึ้น 40.98% จากงวดเดียวกันของปีก่อน ซึ่งมาจากการปรับเพิ่มขึ้นทั้งในส่วนของรายได้ดอกเบี้ยและรายได้ค่าธรรมเนียมจากธุรกิจการให้สินเชื่อตามการขยายตัวของสินเชื่อที่ยังคงเติบโตต่อเนื่อง
โดยไตรมาส 3/65 รายได้ดอกเบี้ยสุทธิปรับเพิ่มขึ้น 24.9% จากการที่สินเชื่อของธนาคารยังคงมีการขยายตัวได้ดีต่อเนื่องโดยธนาคารยังคงมุ่งเน้นการขยายสินเชื่อไปในประเภทที่ให้ผลตอบแทนที่เหมาะสมและมีคุณภาพสินเชื่อที่ดี โดย ณ สิ้นไตรมาส 3/65 สินเชื่อมีการขยายตัว 17.3% จากสิ้นปี 64 ในส่วนของรายได้ที่มิใช่ดอกเบี้ย ปรับเพิ่มขึ้นเช่นกันที่ 2.5%
ขณะที่งวดเก้าเดือนแรกของปี 65 บริษัทมีกำไรสุทธิ อยู่ที่ 6,172 ล้านบาท เพิ่มขึ้น 43.7% จากงวดเดียวกันของปีก่อน
อย่างไรก็ดี ผลประกอบการงวดไตรมาส 3/65 นั้นเติบโตกว่าที่ทาง บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ได้คาดการณ์ไว้ว่าจะอยู่ที่ระดับ 1,912 ล้านบาท เติบโต 29.4%